62020CJ0145_RES
Asia C-145/20
DS
vastaan
Porsche Inter Auto GmbH & Co KG ja Volkswagen AG
(Oberster Gerichtshofin esittämä ennakkoratkaisupyyntö)
Unionin tuomioistuimen tuomio (suuri jaosto) 14.7.2022
Ennakkoratkaisupyyntö – Jäsenvaltioiden lainsäädännön lähentäminen – Asetus (EY) N:o 715/2007 – Moottoriajoneuvojen tyyppihyväksyntä – 5 artiklan 2 kohta – Estolaite – Moottoriajoneuvot – Dieselmoottori – Päästöjenrajoitusjärjestelmä – Moottorinohjausjärjestelmään kuuluva ohjelmisto – Pakokaasujen takaisinkierrätysventtiili (EGR-venttiili) – Typen oksidien (NOx) päästöjen vähentämistä rajoittava lämpötilaikkuna – Päästöjenrajoitusjärjestelmien tehokkuutta vähentävien estolaitteiden käytön kielto – 5 artiklan 2 kohdan a alakohta – Poikkeus tästä kiellosta – Kuluttajansuoja – Direktiivi 1999/44/EY – Kulutustavaroiden kauppa ja niihin liittyvät takuut – 2 artiklan 2 kohdan d alakohta – Käsite ”tavara, jonka laatu ja ominaisuudet ovat sellaisia kuin vastaavanlaisilla tavaroilla tavanomaisesti ja joita kuluttaja voi kohtuudella edellyttää ottaen huomioon tavaroiden luonne” – EY-tyyppihyväksytty ajoneuvo – 3 artiklan 6 kohta – Käsite ”vähäinen virhe”
Kuluttajansuoja – Kulutustavaroiden kauppa ja niihin liittyvät takuut – Direktiivi 1999/44 – Kauppasopimuksen mukainen tavara – Käsite ”tavara, jonka laatu ja ominaisuudet ovat sellaisia kuin vastaavanlaisilla tavaroilla tavanomaisesti ja joita kuluttaja voi kohtuudella edellyttää ottaen huomioon tavaroiden luonne” – Ajoneuvo, jolla on voimassa oleva EY-tyyppihyväksyntä – Ajoneuvo, joka on varustettu asetuksen N:o 715/2007 nojalla kielletyllä estolaitteella, ei kuulu käsitteen piiriin
(Euroopan parlamentin ja neuvoston direktiivin 1999/44 2 artiklan 2 kohdan d alakohta)
(ks. 52–56 ja 58 kohta sekä tuomiolauselman 1 kohta)
Jäsenvaltioiden lainsäädännön lähentäminen – Moottoriajoneuvot – Kevyiden henkilö- ja hyötyajoneuvojen päästöt – Asetus N:o 715/2007 – Tyyppihyväksyntää koskevat valmistajan velvollisuudet – Kielto käyttää estolaitteita, jotka vähentävät päästöjenrajoitusjärjestelmien tehokkuutta – Poikkeukset – Laite, jonka tarkoitus on moottorin suojaaminen vaurioitumiselta tai vahingolta ja ajoneuvon turvallisen toiminnan varmistaminen – Soveltamisala – Laite, joka vähentää ulkolämpötilan ja sijaintikorkeuden mukaan ajoneuvojen pakokaasujen takaisinkierrätysjärjestelmän tehokkuutta ajoneuvojen tavanomaisen toiminnan ja käytön aikana, ei kuulu poikkeuksen soveltamisalaan
(Euroopan parlamentin ja neuvoston asetuksen N:o 715/2007 5 artiklan 2 kohdan a alakohta)
(ks. 61–67, 72–76 ja 78–81 kohta sekä tuomiolauselman 2 kohta)
Kuluttajansuoja – Kulutustavaroiden kauppa ja niihin liittyvät takuut – Direktiivi 1999/44 – Kuluttajan oikeudet – Vähäinen virhe – Käsite– Se, että ajoneuvossa on asetuksen N:o 715/2007 nojalla kielletty estolaite, ei kuulu käsitteen piiriin – Se, että kuluttaja on ostanut ajoneuvon, vaikka hän on tiennyt estolaitteen olemassaolosta, ei vaikuta asiaan
(Euroopan parlamentin ja neuvoston direktiivin 1999/44 3 artiklan 6 kohta)
(ks. 85, 86 ja 88–97 kohta sekä tuomiolauselman 3 kohta)
Tiivistelmä
Ympäristönsuojelun korkean tason takaamista Euroopan unionissa koskeva tavoite ilmenee muun muassa toteuttamalla toimenpiteitä, joilla pyritään rajoittamaan epäpuhtauksien päästöjä. Moottoriajoneuvoja koskevaa sääntelyä on vastaavasti jatkuvasti tiukennettu erityisesti säätämällä moottoriajoneuvojen tyyppihyväksyntää koskeva asetus (EY) N:o 715/2007 (
1
). Kyseisen asetuksen tarkoituksena on erityisesti dieselmoottorilla varustetuista ajoneuvoista peräisin olevien typen oksidien (NOx) päästöjen huomattava vähentäminen ilmanlaadun parantamiseksi ja saastepäästöjä koskevien raja-arvojen noudattamiseksi.
Nyt kyseessä olevat kolme asiaa koskevat sellaisten ajoneuvojen ostamista, joissa on moottorinohjausjärjestelmään sisällytetty ohjelmisto, joka tiettyjen lämpötilaolosuhteiden ulkopuolella ja tietyn sijaintikorkeuden yläpuolella ajettaessa vähentää pakokaasujen kierrätysjärjestelmän tehokkuutta, mikä johtaa asetuksessa N:o 715/2007 vahvistettujen NOx-päästöjen raja-arvojen ylittymiseen.
Volkswagenin päivitettyä moottorinohjausjärjestelmään kuuluvan ohjelmiston pakokaasujen puhdistusjärjestelmä kytkeytyy pois toiminnasta alle 15 celsiusasteen ulkolämpötilassa ja yli 33 celsiusasteen ulkolämpötilassa sekä ajettaessa yli 1000 metrin korkeudessa merenpinnasta (jäljempänä lämpötilaikkuna). Lämpötilaikkunan ulkopuolella pakokaasujen takaisinkierrätysaste pienenee lineaarisesti nollaan, kun lämpötila nousee tai laskee 10 celsiusasteen verran tai kun noustaan 1000 metrin korkeudesta 250 metriä korkeammalle, jolloin NOx-päästöt lisääntyvät siten, että niillä ylitetään asetuksessa N:o 715/2007 säädetyt raja-arvot.
Nämä kolme asiaa ovat jatkoa 17.12.2020 annetulle tuomiolle CLCV ym. (Dieselmoottorin estolaite) (jäljempänä tuomio CLCV), (
2
) jonka yhteydessä unionin tuomioistuin tulkitsi ensimmäistä kertaa asetuksessa N:o 715/2007 tarkoitetun estolaitteen käsitettä (
3
) ja otti kantaa siihen, milloin tällaista laitetta on pidettävä kiellettynä, kun otetaan huomioon kyseisen asetuksen säännös (
4
), jossa säädetään estolaitteiden käyttöä koskevaan kieltoon sovellettavista poikkeuksista, mukaan lukien poikkeuksesta sillä perusteella, että laite on tarpeen moottorin suojaamiseksi vaurioitumiselta tai vahingolta ja ajoneuvon turvallisen toiminnan varmistamiseksi.
Tässä asiayhteydessä ennakkoratkaisua pyytäneet kolme kansallista tuomioistuinta kysyivät unionin tuomioistuimelta, onko kyseessä olevan kaltainen ohjelmisto asetuksessa N:o 715/2007 tarkoitettu estolaite. Jos vastaus on myöntävä, kyseiset tuomioistuimet pohtivat, voidaanko kyseinen ohjelmisto hyväksyä tällaisten laitteiden kiellosta tehtävän poikkeuksen nojalla, joka perustuu tarpeeseen suojata moottoria vaurioilta tai vahingoilta ja ajoneuvon turvalliseen toimintaan. Sen varalta, että kyseinen ohjelmisto on kielletty, mainitut tuomioistuimet haluavat tietää, voiko ohjelmiston käyttö olla peruste kaupan purkamiseen kulutustavaroiden kauppaa ja takuita koskevan direktiivin (
5
) nojalla siksi, että ajoneuvo ei ole kauppasopimuksen mukainen.
Unionin tuomioistuin katsoo kolmessa suuren jaoston tuomiossa ensinnäkin, että kyseessä oleva ohjelmisto vähentää päästöjenrajoitusjärjestelmän tehokkuutta ajoneuvojen tavanomaisen toiminnan ja käytön aikana ja että se on näin ollen asetuksessa N:o 715/2007 tarkoitettu estolaite. Se katsoo tämän jälkeen, että estolaite, jonka pääasiallinen tarkoitus on suojata EGR-venttiilin, EGR-jäähdyttimen ja dieselhiukkasloukun kaltaisia osia, ei kuulu tällaisten laitteiden kiellosta tehtävän poikkeuksen soveltamisalaan, jos tällaisten osien toiminta ei vaikuta moottorin suojaamiseen. Lopuksi unionin tuomioistuin toteaa, että tällaisella laitteella varustettu ajoneuvo ei ole kulutustavaroiden kauppaa ja takuita koskevassa direktiivissä tarkoitetulla tavalla kauppasopimuksen mukainen, vaikka sillä olisi voimassa oleva EY-tyyppihyväksyntä, ja että siinä olevaa virhettä ei voida pitää sillä tavoin ”vähäisenä”, että ostajan oikeus vaatia sopimuksen toteamista pätemättömäksi olisi lähtökohtaisesti suljettu pois.
Unionin tuomioistuimen arviointi asiasta
Ensinnäkin sen määrittämiseksi, onko kyseessä oleva ohjelmisto asetuksessa N:o 715/2007 tarkoitettu estolaite, unionin tuomioistuin tulkitsee ajoneuvon tavanomaisen toiminnan ja käytön käsitettä.
Se toteaa tältä osin, että ei ainoastaan asetuksen N:o 715/2007 sen säännöksen (
6
) sanamuodosta, jossa määritellään tällainen laite, vaan myös kyseisen säännöksen asiayhteydestä ja kyseisellä asetuksella tavoitellusta päämäärästä ilmenee, että kyseisellä käsitteellä tarkoitetaan ajoneuvon käyttöä tavanomaisissa ajo-olosuhteissa eli ei vain sen käyttöä pääasian tosiseikkojen ajankohtana sovellettua tyyppihyväksyntätestiä varten säädetyissä olosuhteissa. Käsite viittaa siten kyseisen ajoneuvon käyttöön todellisissa ajo-olosuhteissa, sellaisina kuin ne tavallisesti esiintyvät unionin alueella. Unionin tuomioistuin muistuttaa tässä yhteydessä, että – kuten se totesi tuomiossa CLCV – sellaisen laitteen käyttöönotto, jonka avulla voidaan varmistaa asetuksessa N:o 715/2007 säädettyjen raja-arvojen noudattaminen ainoastaan tyyppihyväksyntätestivaiheessa, vaikka kyseisessä testivaiheessa ei ole mahdollista jäljitellä ajoneuvon tavanomaisia käyttöolosuhteita, olisi ristiriidassa päästöjen tehokasta rajoittamista ajoneuvon tavanomaisissa käyttöolosuhteissa koskevan velvollisuuden kanssa. Sama koskee sellaisen laitteen käyttöönottoa, jolla voidaan varmistaa tämä noudattaminen ainoastaan lämpötilaikkunassa, joka tosin kattaa olosuhteet, joissa tyyppihyväksyntätestivaihe suoritetaan, mutta joka ei vastaa tavanomaisia ajo-olosuhteita.
Tässä tilanteessa unionin tuomioistuin katsoo, että kyseessä olevan kaltainen ohjelmisto, joka takaa asetuksessa N:o 715/2005 päästöille säädettyjen raja-arvojen noudattamisen vain ulkolämpötilan ollessa lämpötilaikkunassa, vähentää päästöjenrajoitusjärjestelmän tehokkuutta asetuksessa N:o 715/2007 tarkoitetulla tavalla sellaisissa olosuhteissa, joiden voidaan kohtuudella odottaa esiintyvän ajoneuvon tavanomaisen toiminnan ja käytön aikana. Kyseinen ohjelmisto on siis kyseisessä asetuksessa tarkoitettu estolaite. (
7
)
Toiseksi unionin tuomioistuin tarkastelee kysymystä siitä, voiko kyseessä olevan kaltainen laite kuulua estolaitteiden käyttökiellosta asetuksessa N:o 715/2007 säädetyn poikkeuksen, joka koskee tarvetta suojata moottoria vaurioitumiselta tai vahingolta ja ajoneuvon turvallisen toiminnan varmistamista, soveltamisalaan siltä osin kuin tällä laitteella edistetään EGR-venttiilin, EGR-jäähdyttimen ja dieselhiukkasloukun kaltaisten rakenneosien suojaamista.
Tältä osin unionin tuomioistuin muistuttaa, että asetuksessa N:o 715/2007 säädetään poikkeuksista estolaitteen käyttöä koskevaan kieltoon muun muassa silloin, kun ”laite on perustellusti tarpeen moottorin suojaamiseksi vaurioitumiselta tai vahingolta ja ajoneuvon turvallisen toiminnan varmistamiseksi”. Unionin tuomioistuin korostaa ensinnäkin moottorin käsitteestä, että unionin oikeudessa (
8
) erotetaan selvästi toisistaan yhtäältä moottori, jota kyseinen poikkeus koskee, ja toisaalta pilaantumista rajoittavan järjestelmän ominaisuudet, joihin hiukkasloukut ja EGR kuuluvat. Näin ollen EGR-venttiili, EGR-jäähdytin ja dieselhiukkasloukku ovat moottorista erillisiä rakenneosia. Unionin tuomioistuin toteaa sitten vahingon ja vaurioitumisen käsitteistä, että moottorin likaantumista ja vanhentumista ei voida pitää asetuksessa N:o 715/2007 (
9
) tarkoitettuna vahingoittumisena tai vaurioitumisena, koska tällaiset tapahtumat ovat lähtökohtaisesti ennustettavissa ja erottamaton osa ajoneuvon tavanomaista toimintaa. Unionin tuomioistuimen mukaan ainoastaan moottorin välittömän vaurioitumisen tai vahingoittumisen riskit, joista aiheutuu konkreettinen vaara ajoneuvoa kuljetettaessa, ovat siten asetuksen N:o 715/2007 nojalla omiaan oikeuttamaan estolaitteen käytön.
Kun otetaan huomioon, että estolaitteiden käyttökieltoa koskevaa poikkeusta on tulkittava suppeasti, unionin tuomioistuin katsoo, että estolaite on asetuksessa N:o 715/2007 tarkoitetulla tavalla ”tarpeen” ainoastaan silloin, kun tämän laitteen tai sillä varustetun ajoneuvon EY-tyyppihyväksynnän ajankohtana millään muulla teknisellä ratkaisulla ei voida välttää sellaisia moottorin vaurioitumisen tai vahingoittumisen välittömiä riskejä, joista aiheutuu konkreettinen vaara ajoneuvoa ajettaessa.
Unionin tuomioistuin katsoo näin ollen, että estolaite, joka takaa asetuksessa N:o 715/2007 säädettyjen päästöjen raja-arvojen noudattamisen vain ulkolämpötilan ollessa lämpötilaikkunassa, ei voi kuulua tällaisten laitteiden käyttökiellosta kyseisessä asetuksessa säädetyn poikkeuksen soveltamisalaan pelkästään sillä perusteella, että kyseinen laite suojaa EGR-venttiilin, EGR-jäähdyttimen ja dieselhiukkasloukun kaltaisia rakenneosia, Asia on kuitenkin toisin, jos osoitetaan, että mainittu laite on välttämättä tarpeen, jotta voidaan välttää näistä rakenneosista jonkin toimintahäiriöstä johtuvat moottorin vaurioitumisen tai vahingoittumisen välittömät riskit, jotka ovat niin vakavia, että niistä aiheutuu konkreettinen vaara samalla laitteella varustettua ajoneuvoa ajettaessa. Asetuksessa N:o 715/2007 säädetyn poikkeuksen soveltamisalaan ei missään tapauksessa voi kuulua estolaite, jonka pitäisi moottorin suojaamiseksi vaurioitumiselta tai vahingolta ja ajoneuvon turvallisen toiminnan varmistamiseksi toimia tavanomaisissa liikenneolosuhteissa suurimman osan vuodesta.
Unionin tuomioistuin täsmentää lisäksi, että sillä seikalla, että asetuksessa N:o 715/2007 tarkoitettu estolaite on asennettu ajoneuvon käyttöönoton jälkeen korjaamisen (
10
) yhteydessä, ei ole merkitystä arvioitaessa sitä, onko kyseisen laitteen käyttö kielletty kyseisen asetuksen (
11
) nojalla.
Kolmanneksi ja viimeiseksi unionin tuomioistuin tarkastelee kysymystä siitä, voiko kielletyn ohjelmiston käyttö olla peruste kaupan purkamiseen kulutustavaroiden kauppaa ja takuita koskevan direktiivin nojalla siksi, että ajoneuvo ei ole kauppasopimuksen mukainen.
Tältä osin unionin tuomioistuin toteaa yhtäältä, että direktiivin 2007/46 (
12
) soveltamisalaan kuuluville ajoneuvoille on suoritettava tyyppihyväksyntämenettely, ja toisaalta, että tyyppihyväksyntä voidaan myöntää vain, jos kyseessä oleva ajoneuvotyyppi on asetuksen N:o 715/2007 säännösten ja erityisesti päästöjä koskevien säännösten mukainen. Lisäksi direktiivin 2007/46 nojalla (
13
) EY-tyyppihyväksynnän haltijana valmistajan on toimitettava vaatimustenmukaisuustodistus, joka seuraa jokaista valmista, keskeneräistä tai valmistunutta, hyväksytyn ajoneuvotyypin mukaisesti valmistettua ajoneuvoa. Tämä todistus on pakollinen ajoneuvon rekisteröintiä ja myyntiä tai käyttöönottoa varten. (
14
) Hankkiessaan hyväksytyn ajoneuvotyypin sarjaan kuuluvan ajoneuvon, joka näin ollen on varustettu vaatimustenmukaisuustodistuksella, kuluttaja voi ilman erityisiä sopimusehtojakin kohtuudella edellyttää, että asetusta N:o 715/2007 noudatetaan kyseisen ajoneuvon osalta.
Unionin tuomioistuin katsoo näin ollen, että asetuksen N:o 715/2007 soveltamisalaan kuuluvan moottoriajoneuvon laatu ei ole kulutustavaroiden kauppaa ja takuita koskevassa direktiivissä tarkoitetulla tavalla (
15
) sellainen kuin vastaavanlaisilla tavaroilla tavanomaisesti eikä sellainen, jota kuluttaja voi kohtuudella edellyttää, jos ajoneuvo on varustettu estolaitteella, jonka käyttö on kielletty asetuksen N:o 715/2007 nojalla, (
16
) vaikka ajoneuvolla on voimassa oleva EY-tyyppihyväksyntä ja sitä voidaan näin ollen käyttää tieliikenteessä.
Unionin tuomioistuin täsmentää lopuksi, että tavaran virhettä, joka johtuu siitä, että kyseessä olevassa ajoneuvossa on estolaite, jonka käyttö on kielletty asetuksen N:o 715/2007 nojalla, ei voida pitää vähäisenä, (
17
) vaikka kuluttaja olisi ostanut kyseisen ajoneuvon siinäkin tapauksessa, että hän olisi tiennyt kyseisen laitteen olemassaolosta ja toiminnasta.
(
1
)	Moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta 20.6.2007 annettu Euroopan parlamentin ja neuvoston asetus (EY) N:o 715/2007 (EUVL 2007, L 171, s. 1).
(
2
)	Tuomio 17.12.2020, CLCV ym. (Dieselmoottorin estolaite) (C-693/18, EU:C:2020:1040).
(
3
)	Asetuksen N:o 715/2007 3 artiklan 10 alakohdan mukaan. Kyseisessä säännöksessä olevan määritelmän mukaan ”estolaitteella” tarkoitetaan ”rakenteeseen kuuluvaa laitetta, joka havainnoi lämpötilaa, ajoneuvon nopeutta, moottorin pyörimisnopeutta, vaihdetta, imusarjan painetta tai jotain muuta parametria aktivoidakseen, muuttaakseen, viivästääkseen tai poistaakseen päästöjenrajoitusjärjestelmän jonkin osan toiminnan [ja] joka vähentää päästöjenrajoitusjärjestelmän tehokkuutta sellaisissa olosuhteissa, joiden voidaan kohtuudella odottaa esiintyvän ajoneuvon tavanomaisen toiminnan ja käytön aikana”.
(
4
)	Asetuksen N:o 715/2007 5 artiklan 2 kohdan a alakohta.
(
5
)	Kulutustavaroiden kauppaa ja niihin liittyviä takuita koskevista tietyistä seikoista 25.5.1999 annettu Euroopan parlamentin ja neuvoston direktiivi 1999/44/EY (EYVL 1999, L 171, s. 12; jäljempänä kulutustavaroiden kauppaa ja takuita koskeva direktiivi).
(
6
)	Asetuksen (EU) N:o 715/2007 3 artiklan 10 alakohta.
(
7
)	Asetuksen (EU) N:o 715/2007 3 artiklan 10 alakohta.
(
8
)	Asetuksen N:o 715/2007 täytäntöönpanosta ja muuttamisesta 18.7.2008 annettu komission asetus (EY) N:o 692/2008 (EUVL 2008, L 199, s. 1), sellaisena kuin se on muutettuna 8.6.2011 annetulla komission asetuksella (EUVL 2011, L 158, s. 1), liite I.
(
9
)	Asetuksen N:o 715/2007 5 artiklan 2 kohdan a alakohta.
(
10
)	Direktiivin 1999/44 3 artiklan 2 kohdassa tarkoitettu korjaaminen.
(
11
)	Asetuksen N:o 715/2007 5 artiklan 2 kohta
(
12
)	Puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5.9.2007 annettu Euroopan parlamentin ja neuvoston direktiivi 2007/46/EY (puitedirektiivi) (EUVL 2007, L 263, s. 1), sellaisena kuin se on muutettuna 10.12.2012 annetulla komission asetuksella (EU) N:o 1229/2012 (EUVL 2012, L 353, s. 1).
(
13
)	Direktiivin 2007/46 18 artiklan 1 kohdan mukaan.
(
14
)	Direktiivin 2007/46 26 artiklan 1 kohdan mukaan.
(
15
)	Direktiivin 1999/44 2 artiklan 2 kohdan d alakohta.
(
16
)	Asetuksen N:o 715/2007 5 artiklan 2 kohta
(
17
)	Direktiivin 1999/44 3 artiklan 6 kohdan mukaan.